Égető a buszsofőrök bérrendezése – húzza alá olvasónk
Komoly bajba kerülhet a Tüke Busz Zrt., ha a rendezetlen bérek miatt tömegesen távoznak a buszvezetők a vállalattól.
A közlekedési szakszervezet elnöke kilátásba helyezte, hogy ha minden így marad, az veszélyeztetheti a Tüke Busz szolgáltatását. Azt is elárulta, hogy aki teheti, átmegy az állami Volánhoz. Nos, ha az állami vállalat többet tud fizetni, akkor itt a megoldás. Ki kell venni a helyi közlekedést a város kezéből, és állami kézbe kell adni, mint történt ez amikor a Volán vállalatot összevonták a vasúttal. A MÁV ugyanis mindig állami kézben volt és maradt is. (Angliában tettek egy kísérletet a vasúti közlekedés privatizálására, de rá kellett jönni, hogy ez nem működik, ezért visszaállamosították.)

Miután a Volán betagozódott az állami kézben lévő vasúttársaságba, előbbi dolgozói is az államtól kapják a fizetésüket, mint a vasutasok. Vagyis az egész ország területén egységes a gépkocsivezetők fizetése és nem függ a települések anyagi helyzetétől. A helyi tömegközlekedésben dolgozókkal is ez történne, ha a szolgáltatás kikerülne az önkormányzatok kezéből. Továbbá ez az összevonás megvalósíthatóvá tenné a kormány azon törekvéseit is, hogy a járványügyi helyzet miatt a tömegközlekedésben a zsúfoltságot mérsékeljék, járatsűrítések végrehajtásával.

Egyébként a rendszerváltás kárvallottjai a tömegközlekedés vonatkozásában azok a települések voltak, amelyek önálló társasággal biztosították a szolgáltatást. A kisebb településeken a tömegközlekedés a Volán kezelésében maradt, vagyis a működtetése nem terheli a település költségvetését. Pécs vonatkozásában ez a betagozódás azt is jelenthetné, hogy egységes lehetne a viteldíj, az új buszok beszerzése, és ami a legfontosabb, a gépkocsivezetők fizetése.

Név és cím a szerkesztőségben
olvasói levél postabontás